**ก.อุตสาหกรรม ลงพื้นที่เชียงใหม่เยี่ยมชมโรงงานแปรรูปกาแฟ พร้อมเร่งพัฒนาดีไซน์ตอบโจทย์ตลาด**

จ.เชียงใหม่ 9 มกราคม 2562 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วยนายกอบชัย สังสิทธิสวัสดิ์ อธิบดีกรมส่งเสริมอุตสาหกรรม และคณะผู้บริหารกรมส่งเสริมอุตสาหกรรม ลงพื้นที่เยี่ยมชมโรงงานผลิตกาแฟอมก๋อย ต.ดอยหล่อ อ.ดอยหล่อ โดยมี คุณปิณญาดา ตันติมนตรี รองประธาน กรรมการผู้จัดการ ให้การต้อนรับพร้อมนำเยี่ยมชมโรงงาน

โรงงานดังกล่าวประกอบธุรกิจแปรรูปเมล็ดกาแฟเป็นผลิตภัณฑ์กาแฟพร้อมดื่ม ซึ่งผ่านการรับรองมาตรฐาน อย. ฮาลาล HACCP และยังเป็นผู้ผลิตเมล็ดกาแฟคั่วให้กับ บริษัท ซีพีออลล์ จำกัด (all cafe) โดยทางโรงงานได้รับซื้อเมล็ดกาแฟจากเกษตรกรในพื้นที่ใกล้เคียง เพื่อเป็นการช่วยเหลือเกษตรกรในพื้นที่ ทั้งนี้ โรงงานได้รับการสนับสนุนจากศูนย์ส่งเสริมอุตสาหกรรมภาคที่ 1 จ.เชียงใหม่ ในด้านการออกแบบพัฒนาบรรจุภัณฑ์ให้สามารถสร้างมูลค่าให้กับผลิตภัณฑ์เพิ่มมากขึ้น ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว